
บทคัดย่อ
การเปลี่ยนแปลงของโครงสร้างต้นทุนการผลิตและการแข่งขันในอุตสาหกรรมสิ่งทอส่งผลให้การตัดสินใจย้ายฐานการผลิตไปยังกลุ่มประเทศ CLMV ได้แก่ กัมพูชา ลาว เมียนมา และเวียดนาม เป็นประเด็นเชิงกลยุทธ์ที่มีความสำคัญต่อผู้ประกอบการและผู้กำหนดนโยบายด้านอุตสาหกรรม งานวิจัยนี้มีวัตถุประสงค์เพื่อวิเคราะห์ปัจจัยที่มีผลต่อการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV และกำหนดค่าน้ำหนักความสำคัญของปัจจัยจากมุมมองของผู้เชี่ยวชาญ การวิจัยเริ่มจากการทบทวนวรรณกรรมและงานวิจัยที่เกี่ยวข้องกับการเลือกทำเลที่ตั้งโรงงาน การลงทุนระหว่างประเทศ และการย้ายฐานการผลิต สามารถสังเคราะห์ปัจจัยได้ทั้งหมด 28 รายการ และจัดกลุ่มเป็น 9 มิติหลัก ได้แก่ แรงงาน กฎหมายและข้อบังคับ สถานการณ์ทางการเมือง คุณภาพชีวิต โครงสร้างพื้นฐาน เศรษฐกิจ สิ่งแวดล้อม ภูมิศาสตร์ และสังคม ข้อมูลเก็บรวบรวมจากผู้เชี่ยวชาญจำนวน 23 คน ผ่านแบบสอบถามมาตราส่วนประมาณค่า 5 ระดับ และวิเคราะห์ด้วยสถิติเชิงพรรณนา ได้แก่ ค่าเฉลี่ยและส่วนเบี่ยงเบนมาตรฐาน จากนั้นนำผลการจัดอันดับปัจจัยมาคำนวณค่าน้ำหนักด้วยวิธีเชิงอันดับ 3 วิธี ได้แก่ Rank Sum (RS), Rank Reciprocal (RR),Rank Order Centroid (ROC) ผลการศึกษาพบว่า ค่าแรงเป็นปัจจัยที่มีความสำคัญสูงที่สุด รองลงมาคือ ความเสี่ยงจากภัยพิบัติทางธรรมชาติ สิทธิประโยชน์ทางภาษี สิ่งจูงใจและเงินอุดหนุน ปริมาณแรงงาน และตำแหน่งที่ตั้งทางภูมิศาสตร์ ตามลำดับ ผลจากกราฟเปรียบเทียบค่าน้ำหนักสะท้อนว่า RS, RR และ ROC ให้แนวโน้มลำดับความสำคัญสอดคล้องกัน อย่างไรก็ตาม วิธี RR ให้น้ำหนักแก่ปัจจัยอันดับต้นเด่นชัดกว่าวิธีอื่น ขณะที่ ROC มีรูปแบบการกระจายอยู่ระหว่าง RS และ RR ผลการวิจัยนี้เสนอกรอบสนับสนุนการตัดสินใจเชิงกลยุทธ์สำหรับผู้ประกอบการอุตสาหกรรมสิ่งทอและหน่วยงานที่เกี่ยวข้องในการประเมินปัจจัยก่อนการย้ายฐานการผลิตไปยังกลุ่มประเทศ CLMV อย่างเป็นระบบ
คำสำคัญ: การย้ายฐานการผลิต อุตสาหกรรมสิ่งทอ ปัจจัยการตัดสินใจ CLMV การเลือกทำเลที่ตั้ง

Abstract
Production relocation in the textile industry represents a strategic decision that affects cost structure, competitiveness, and supply chain continuity, particularly in the context of CLMV countries, namely Cambodia, Lao PDR, Myanmar, and Vietnam. These countries are geographically, commercially, and logistically connected with Thailand and have become potential destinations for labor-intensive manufacturing activities. This study aims to analyze the factors affecting production relocation decisions in the textile industry in CLMV countries and to determine the relative importance weights of those factors from expert perspectives. The study began with a review of literature related to factory location selection, international investment, and production relocation. A total of 28 factors were identified and classified into nine major dimensions: labor, laws and regulations, political conditions, quality of life, infrastructure, economy, environment, geography, and society. Data were collected from 23 experts using a five-point Likert scale questionnaire and analyzed using descriptive statistics, including mean and standard deviation. The ranked factors were subsequently converted into importance weights using three rank-based weighting methods: Rank Sum (RS), Rank Reciprocal (RR), and Rank Order Centroid (ROC). The findings indicate that wage cost was the most important factor affecting production relocation decisions. The next most important factors were natural disaster risk, tax benefits, incentives and subsidies, labor supply, and geographic location, respectively. The comparison of factor weights shows that RS, RR, and ROC produced generally consistent priority patterns. However, RR assigned a substantially higher weight to the top-ranked factor, whereas ROC generated a weighting pattern between RS and RR. The findings provide a systematic strategic decision-support framework for textile entrepreneurs and relevant agencies in evaluating key factors before relocating production bases to CLMV countries.
Keywords: Production relocation: Textile industry: Location selection: CLMV: Decision factors

บทนำ
การเปลี่ยนแปลงของโครงสร้างต้นทุนการผลิต การแข่งขันด้านราคา และความผันผวนของห่วงโซ่อุปทานโลก ส่งผลให้อุตสาหกรรมสิ่งทอต้องปรับกลยุทธ์การดำเนินงานอย่างต่อเนื่อง เฉพาะอุตสาหกรรมที่พึ่งพาแรงงานจำนวนมากและมีความอ่อนไหวต่อต้นทุนการผลิต เช่น อุตสาหกรรมสิ่งทอและเครื่องนุ่งห่ม ภายใต้บริบทดังกล่าว การตัดสินใจย้ายฐานการผลิตมิใช่เพียงการเลือกประเทศที่มีค่าแรงต่ำ หากเป็นการตัดสินใจเชิงกลยุทธ์ที่มีผลตรงต่อความสามารถในการแข่งขัน ต้นทุนรวม ความต่อเนื่องของการผลิต และความคุ้มค่าของการลงทุนในระยะยาว [1,2] นอกจากนี้ ลักษณะเฉพาะของอุตสาหกรรมสิ่งทอซึ่งต้องอาศัยแรงงาน ระบบสาธารณูปโภค การขนส่ง วัตถุดิบ และการบริหารจัดการสิ่งแวดล้อม ทำให้กระบวนการตัดสินใจย้ายฐานการผลิตเกี่ยวข้องกับปัจจัยหลายมิติที่เชื่อมโยงกันอย่างซับซ้อน [3,4]
ในบริบทของภูมิภาคเอเชียตะวันออกเฉียงใต้ กลุ่มประเทศ CLMV ได้แก่ กัมพูชา ลาว เมียนมา และเวียดนาม เป็นภูมิภาคที่ได้รับความสนใจจากผู้ประกอบการไทยในฐานะพื้นที่รองรับการขยายหรือกระจายฐานการผลิต เนื่องจากมีความใกล้ชิดทางภูมิศาสตร์กับประเทศไทย มีความเชื่อมโยงด้านการค้า การลงทุน และโลจิสติกส์ รวมทั้งมีความแตกต่างด้านต้นทุนแรงงานและนโยบายส่งเสริมการลงทุน [5,6] อย่างไรก็ตาม การพิจารณาย้ายฐานการผลิตไปยังประเทศในกลุ่ม CLMV เกี่ยวข้องกับความแตกต่างด้านโครงสร้างพื้นฐาน เสถียรภาพทางการเมือง ระบบกฎหมาย เศรษฐกิจ สาธารณูปโภค ความพร้อมของแรงงาน และความเสี่ยงจากภัยพิบัติ ดังนั้น การเลือกฐานการผลิตจึงจำเป็นต้องพิจารณาปัจจัยเชิงกลยุทธ์หลายด้านร่วมกัน แทนการพิจารณาเฉพาะค่าแรงหรือสิทธิประโยชน์ด้านภาษีเพียงด้านเดียว [1,7]
จากการศึกษาที่ผ่านมา งานวิจัยด้านการเลือกทำเลที่ตั้งโรงงานและการตัดสินใจลงทุนระหว่างประเทศให้ความสำคัญกับปัจจัยด้านต้นทุน แรงงาน โครงสร้างพื้นฐาน ระบบขนส่ง สิ่งแวดล้อม และเงื่อนไขเชิงนโยบายของพื้นที่ปลายทาง มีการประยุกต์ใช้แนวคิดการตัดสินใจหลายเกณฑ์ (Multi-Criteria Decision Making: MCDM) เพื่อจัดการกับปัจจัยที่มีความหลากหลายและบางกรณีมีลักษณะขัดแย้งกัน [3,7,8] แนวทางดังกล่าวช่วยให้กระบวนการตัดสินใจมีความเป็นระบบ โปร่งใส และสามารถอธิบายเหตุผลของการจัดลำดับความสำคัญของปัจจัยได้ชัดเจนยิ่งขึ้น เฉพาะในกรณีที่ต้องเปรียบเทียบปัจจัยเชิงปริมาณ เช่น ต้นทุน ค่าแรง และค่าสาธารณูปโภค ร่วมกับปัจจัยเชิงคุณภาพ เช่น เสถียรภาพทางการเมือง คุณภาพแรงงาน และความเสี่ยงด้านสิ่งแวดล้อม [8,9]
อย่างไรก็ตาม งานวิจัยที่เกี่ยวข้องกับการเลือกทำเลที่ตั้งยังมีข้อจำกัดในด้านการศึกษาที่มุ่งเน้นบริบทของอุตสาหกรรมสิ่งทอไทยและกลุ่มประเทศ CLMV เฉพาะงานวิจัยที่วิเคราะห์ “ปัจจัยเชิงกลยุทธ์” และ “การกำหนดค่าน้ำหนักของปัจจัย” จากมุมมองของผู้เชี่ยวชาญตรงยังมีจำนวนจำกัด นอกจากนี้ การเปรียบเทียบวิธีการกำหนดค่าน้ำหนักที่แตกต่างกันมีความสำคัญ เนื่องจากแต่ละวิธีให้รูปแบบการกระจายน้ำหนักแตกต่างกัน และอาจส่งผลต่อการตีความลำดับความสำคัญของปัจจัยที่ใช้สนับสนุนการตัดสินใจ [9,10]
ด้วยเหตุนี้ งานวิจัยนี้มุ่งวิเคราะห์ปัจจัยเชิงกลยุทธ์และกำหนดค่าน้ำหนักสำหรับการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV ได้พิจารณาจากมุมมองของผู้เชี่ยวชาญในสาขาที่เกี่ยวข้อง ปัจจัยที่ใช้ในการศึกษาได้มาจากการทบทวนวรรณกรรมและงานวิจัยที่เกี่ยวข้อง จากนั้นนำมาสังเคราะห์และจัดกลุ่มให้อยู่ในหมวดหมู่ที่ชัดเจน เพื่อลดความซ้ำซ้อนและเพิ่มความสอดคล้องเชิงแนวคิด ก่อนนำไปเก็บข้อมูลจากผู้เชี่ยวชาญเพื่อจัดลำดับความสำคัญของปัจจัย และคำนวณค่าน้ำหนักด้วยวิธีการกำหนดน้ำหนักจากอันดับ ได้แก่ Rank Sum (RS), Rank Reciprocal (RR), Rank Order Centroid (ROC) ซึ่งเป็นวิธีที่ได้รับการยอมรับในด้านความเรียบง่าย ความสะดวกในการประยุกต์ใช้ และความสามารถในการสะท้อนลำดับความสำคัญของปัจจัย [10]
ผลการศึกษานี้มีส่วนช่วยเติมเต็มช่องว่างขององค์ความรู้ นำเสนอทั้งโครงสร้างความสำคัญของปัจจัยและแนวทางการกำหนดค่าน้ำหนักของปัจจัยที่มีผลต่อการย้ายฐานการผลิตของอุตสาหกรรมสิ่งทอในกลุ่มประเทศ CLMV ผลการวิจัยสามารถใช้เป็นกรอบสนับสนุนการตัดสินใจเชิงกลยุทธ์สำหรับผู้ประกอบการ หน่วยงานส่งเสริมการลงทุน และผู้กำหนดนโยบายได้อย่างเป็นระบบ อีกทั้งยังช่วยเพิ่มความโปร่งใส ความน่าเชื่อถือ และความสามารถในการอธิบายเหตุผลของการพิจารณาปัจจัยก่อนการย้ายฐานการผลิตในบริบทของภูมิภาคที่มีพลวัตทางเศรษฐกิจและการแข่งขันด้านอุตสาหกรรมอย่างต่อเนื่อง

2. ทฤษฎีและงานวิจัยที่เกี่ยวข้อง
2.1. ปัจจัยที่มีผลต่อการย้ายฐานการผลิตของอุตสาหกรรมสิ่งทอ
จากการพิจารณาวรรณกรรมที่เกี่ยวข้อง งานวิจัยในประเด็นการเลือกทำเลที่ตั้งโรงงานและการตัดสินใจย้ายฐานการผลิตให้ความสำคัญกับปัจจัยที่สะท้อนความสามารถในการลดต้นทุน ความต่อเนื่องของการผลิต และความเหมาะสมของสภาพแวดล้อมทางธุรกิจ  Arunyanart et al. [1] ศึกษาการเลือกทำเลที่ตั้งระหว่างประเทศสำหรับการกระจายกิจกรรมการผลิต และระบุว่าการตัดสินใจในระดับนานาชาติต้องพิจารณาปัจจัยหลายด้านร่วมกัน ทั้งด้านต้นทุน แรงงาน โครงสร้างพื้นฐาน ตลาด และความเสี่ยงของประเทศปลายทาง ขณะที่แนวคิดของ Dunning อธิบายว่าการเลือกทำเลของกิจการข้ามชาติไม่ได้ขึ้นอยู่กับความได้เปรียบด้านต้นทุนเพียงด้านเดียว หากยังเกี่ยวข้องกับศักยภาพของพื้นที่ สภาพแวดล้อมเชิงสถาบัน และความสามารถในการสนับสนุนการดำเนินงานระยะยาว [4]
ในกลุ่มงานวิจัยด้านการเลือกทำเลอุตสาหกรรม การเลือกทำเลที่ตั้งโรงงานถูกพิจารณาเป็นปัญหาการตัดสินใจหลายเกณฑ์ (Multi-Criteria Decision Making: MCDM) เนื่องจากปัจจัยที่เกี่ยวข้องประกอบด้วยทั้งปัจจัยเชิงปริมาณและเชิงคุณภาพ อีกทั้งบางปัจจัยอาจมีลักษณะขัดแย้งกัน เช่น ค่าแรงต่ำอาจสัมพันธ์กับข้อจำกัดด้านทักษะแรงงาน หรือพื้นที่ที่มีต้นทุนที่ดินต่ำอาจมีข้อจำกัดด้านระบบขนส่งและสาธารณูปโภค งานของ Rikalovic, Cosic และ Lazarevic แสดงให้เห็นว่าการเลือกพื้นที่อุตสาหกรรมควรพิจารณาข้อมูลเชิงพื้นที่ร่วมกับปัจจัยด้านเศรษฐกิจ สังคม สิ่งแวดล้อม และโครงสร้างพื้นฐาน [8] ขณะที่ Chang และ Lin ยืนยันว่าการเลือกทำเลโรงงานในเครือข่ายโลจิสติกส์ต้องพิจารณาทั้งระบบขนส่ง ต้นทุน และความสามารถในการเชื่อมโยงกับตลาดปลายทาง [3]
สำหรับอุตสาหกรรมสิ่งทอ ปัจจัยด้านแรงงานมีความสำคัญเป็นอย่างมาก เนื่องจากเป็นอุตสาหกรรมที่ใช้แรงงานในหลายกระบวนการผลิต ตั้งแต่การเตรียมวัตถุดิบ การปั่นด้าย การทอ การย้อม การตกแต่งสำเร็จ ไปจนถึงการผลิตเครื่องนุ่งห่ม [3,4] ดังนั้น ค่าแรง ปริมาณแรงงาน และระดับทักษะของแรงงานจึงเป็นตัวกำหนดต้นทุนและประสิทธิภาพการผลิต อย่างไรก็ตาม การตัดสินใจย้ายฐานการผลิตจำเป็นต้องพิจารณาปัจจัยอื่นร่วมด้วย เนื่องจากโรงงานสิ่งทอต้องพึ่งพาระบบไฟฟ้า น้ำประปา ระบบขนส่ง มาตรการภาษี และความต่อเนื่องของการดำเนินงาน [1,4]
ในบริบทของกลุ่มประเทศ CLMV ได้แก่ กัมพูชา ลาว เมียนมา และเวียดนาม วรรณกรรมและรายงานด้านเศรษฐกิจระบุว่าประเทศเหล่านี้มีศักยภาพในการรองรับการลงทุนของอุตสาหกรรมที่ใช้แรงงานเข้มข้น เนื่องจากมีความเชื่อมโยงทางภูมิศาสตร์กับประเทศไทย มีความแตกต่างด้านค่าแรง และมีนโยบายส่งเสริมการลงทุนในบางประเทศ [9,10] อย่างไรก็ตาม แต่ละประเทศยังมีความแตกต่างด้านเสถียรภาพทางการเมือง โครงสร้างพื้นฐาน กฎหมายแรงงาน ระบบสาธารณูปโภค ความเสี่ยงจากภัยพิบัติ และสภาพแวดล้อมทางเศรษฐกิจ ด้วยเหตุนี้ การประเมินปัจจัยที่มีผลต่อการย้ายฐานการผลิตจึงจำเป็นต้องครอบคลุมทั้งมิติด้านต้นทุน ความเสี่ยง ความพร้อมของทรัพยากร และความสามารถในการสนับสนุนการดำเนินงานในระยะยาว
จากการสังเคราะห์วรรณกรรมที่เกี่ยวข้อง สามารถสรุปได้ว่า ปัจจัยการย้ายฐานการผลิตของอุตสาหกรรมสิ่งทอไม่ได้จำกัดอยู่เพียงมิติด้านค่าแรงหรือต้นทุนการผลิตเท่านั้น หากครอบคลุมอย่างน้อย 4 มิติสำคัญ ได้แก่ มิติด้านต้นทุนและแรงงาน มิติด้านโครงสร้างพื้นฐานและโลจิสติกส์ มิติด้านนโยบาย กฎหมาย และเศรษฐกิจ และมิติด้านความเสี่ยง สังคม และคุณภาพชีวิต นอกจากนี้ วรรณกรรมยังสะท้อนให้เห็นว่า ปัจจัยแต่ละด้านส่งผลทั้งทางตรงและทางอ้อมต่อความสำเร็จของการย้ายฐานการผลิต เช่น ค่าแรงมีผลต่อต้นทุน ขณะที่ความเสี่ยงจากภัยพิบัติและเสถียรภาพทางการเมืองมีผลต่อความต่อเนื่องของการผลิตและความเชื่อมั่นของผู้ลงทุน
เพื่อให้ได้กรอบปัจจัยที่เหมาะสมกับบริบทของการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV งานวิจัยนี้นำปัจจัยจากวรรณกรรมทั้งหมดมาวิเคราะห์เชิงเปรียบเทียบและจัดกลุ่มใหม่ รวมปัจจัยที่มีความหมายใกล้เคียงกันไว้ภายใต้ชื่อมาตรฐานเดียวกัน กระบวนการดังกล่าวช่วยลดความซ้ำซ้อนของถ้อยคำจากแหล่งอ้างอิง   ต่างๆ และเพิ่มความชัดเจนเชิงแนวคิด ก่อนนำไปสู่การจัดอันดับและการคำนวณค่าน้ำหนักของปัจจัยในขั้นตอนถัดไป แนวทางนี้สอดคล้องกับลักษณะของงานวิจัยด้าน MCDM ซึ่งต้องเริ่มจากการกำหนดโครงสร้างเกณฑ์ที่ชัดเจน ตรวจสอบได้ และสอดคล้องกับบริบทของปัญหา ก่อนดำเนินการให้น้ำหนักหรือประเมินทางเลือก [8,9]
จากกระบวนการสังเคราะห์ดังกล่าว งานวิจัยนี้สามารถระบุปัจจัยได้ทั้งหมด 28 รายการ และจัดกลุ่มเป็น 9 มิติหลักได้แก่ ปัจจัยด้านแรงงาน ปัจจัยด้านกฎหมายและข้อบังคับ ปัจจัยด้านสถานการณ์ทางการเมือง ปัจจัยด้านคุณภาพชีวิต ปัจจัยด้านโครงสร้างพื้นฐาน ปัจจัยด้านเศรษฐกิจ ปัจจัยด้านสิ่งแวดล้อม ปัจจัยด้านภูมิศาสตร์ และปัจจัยด้านสังคม ดังตารางที่ 1 โครงสร้างปัจจัยดังกล่าวสะท้อนมิติด้านต้นทุน การดำเนินงาน ความเสี่ยง และความพร้อมของพื้นที่ปลายทางได้อย่างครอบคลุม จึงมีความเหมาะสมสำหรับใช้เป็นกรอบวิเคราะห์การตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV

ตารางที่ 1
โครงสร้างมิติหลักและปัจจัยที่ใช้ในการวิจัย
	
	ปัจจัย
	งานวิจัยที่เกี่ยวข้อง

	1. ปัจจัยด้านแรงงาน

	SF1
	ค่าแรง
	[1,2,4]

	SF2
	ปริมาณแรงงาน
	[1,2,4]

	SF3
	ระดับทักษะและความสามารถของแรงงาน
	[1,2,4]

	SF4
	กฎหมายและข้อบังคับด้านแรงงาน
	[1,2,13]

	2. ปัจจัยด้านกฎหมายและข้อบังคับ

	SF5
	สิทธิประโยชน์ทางภาษี สิ่งจูงใจ และเงินอุดหนุน
	[1,2,7]

	SF6
	กฎหมายกรรมสิทธิ์ของชาวต่างชาติ
	[2,5,6]

	SF7
	บทบัญญัติทางกฎหมายเกี่ยวกับมลพิษทางเสียง
	[3,7,13]

	3. ปัจจัยด้านสถานการณ์ทางการเมือง

	SF8
	โครงสร้างและความมั่นคงของรัฐบาล
	[2,5,6]

	SF9
	ระดับการแทรกแซงทางการเมืองในธุรกิจ
	[2,5,6]

	4. ปัจจัยด้านคุณภาพชีวิต

	SF10
	คุณภาพของการบริการด้านสุขภาพ
	[2,7]

	SF11
	คุณภาพการศึกษา
	[2,7]

	SF12
	ความเพียงพอของที่พักอาศัย
	[2,7]

	SF13
	สิ่งอำนวยความสะดวกและบริการด้านสันทนาการ
	[2,7]

	5. ปัจจัยด้านโครงสร้างพื้นฐาน

	SF14
	คุณภาพ ประสิทธิภาพ และความเพียงพอของพลังงานไฟฟ้า
	[3,4,7]

	SF15
	คุณภาพ ประสิทธิภาพ และความเพียงพอของน้ำประปา
	[3,4,7]

	SF16
	ประสิทธิภาพของระบบขนส่ง
	[3,4,7]

	SF17
	อัตราค่าไฟฟ้า
	[1,3,4]

	SF18
	อัตราค่าน้ำประปา
	[1,3,4]

	SF19
	ราคาค่าเช่าที่ดิน
	[2,3,7]

	6. ปัจจัยด้านเศรษฐกิจ

	SF20
	อัตราแลกเปลี่ยนเงินตรา
	[2,5,6]

	SF21
	ภาษีศุลกากร
	[2,5,6]

	SF22
	อัตราเงินเฟ้อ
	[2,5,6]

	SF23
	การเติบโตของจีดีพี
	[2,5,6]

	SF24
	ความมั่นคงของสถาบันการเงิน
	[2,5,6]

	7. ปัจจัยด้านสิ่งแวดล้อม

	SF25
	คุณภาพสิ่งแวดล้อม
	[3,7,13]

	SF26
	ความเสี่ยงจากภัยพิบัติทางธรรมชาติ
	[3,7,13]

	8. ปัจจัยด้านภูมิศาสตร์

	SF27
	ตำแหน่งที่ตั้งทางภูมิศาสตร์
	[1,3,7]

	9. ปัจจัยด้านสังคม

	SF28
	ความปลอดภัยต่อชีวิตและทรัพย์สิน
	[2,7]


เพื่อให้การใช้คำในบทความมีความสอดคล้องกัน งานวิจัยนี้กำหนดคำเรียกของโครงสร้างปัจจัยเป็น 2 ระดับ ได้แก่ มิติหลัก หมายถึง กลุ่มของปัจจัยในระดับหมวดหมู่ จำนวน 9 มิติ ได้แก่ ด้านแรงงาน ด้านกฎหมายและข้อบังคับ ด้านสถานการณ์ทางการเมือง ด้านคุณภาพชีวิต ด้านโครงสร้างพื้นฐาน ด้านเศรษฐกิจ ด้านสิ่งแวดล้อม ด้านภูมิศาสตร์ และด้านสังคม ส่วน ปัจจัย หมายถึง รายการปัจจัยที่ใช้ในการประเมินโดยตรง จำนวน 28 รายการ รหัส SF1–SF28 ทั้งนี้ ผลการประเมินระดับความสำคัญ การจัดอันดับ และการกำหนดค่าน้ำหนักด้วยวิธี RS, RR และ ROC ในบทความนี้เป็นการวิเคราะห์ในระดับ ปัจจัย 28 รายการ ไม่ใช่การคำนวณค่าน้ำหนักในระดับมิติหลัก 9 ด้าน
2.2. การหาค่าน้ำหนักของปัจจัย
	งานวิจัยนี้ประยุกต์ใช้วิธีการกำหนดน้ำหนักบนพื้นฐานของการจัดลำดับ (Rank-based Weighting) จำนวน 3 วิธี ได้แก่ วิธีผลรวมของการจัดลำดับ (Rank Sum: RS) วิธีส่วนกลับของการจัดลำดับ (Rank Reciprocal: RR) และวิธีการใช้จุดเซนทรอยด์จากการจัดลำดับ (Rank Order Centroid: ROC) วิธีดังกล่าวได้รับการกล่าวถึงอย่างแพร่หลายในงานวิจัยด้านการตัดสินใจหลายเกณฑ์ เนื่องจากมีโครงสร้างการคำนวณที่ไม่ซับซ้อน ใช้งานได้สะดวก และสามารถสะท้อนความสำคัญเชิงลำดับของปัจจัยได้อย่างมีประสิทธิภาพ [10]
	ในบริบทของการวิจัยนี้ การใช้วิธีการกำหนดน้ำหนักบนพื้นฐานของการจัดลำดับมีความเหมาะสม เนื่องจากข้อมูลที่ได้จากผู้เชี่ยวชาญเป็นคะแนนการประเมินระดับความสำคัญด้วยมาตราส่วนประมาณค่า 5 ระดับ ซึ่งเหมาะสำหรับการนำมาใช้จัดลำดับความสำคัญเชิงเปรียบเทียบของปัจจัย มากกว่าการตีความเป็นค่าระยะห่างเชิงปริมาณอย่างสมบูรณ์ การใช้วิธี Rank-based Weighting จึงช่วยแปลงผลการประเมินของผู้เชี่ยวชาญให้อยู่ในรูปค่าน้ำหนักที่เข้าใจง่าย เป็นระบบ และเหมาะสมกับกรณีที่มีปัจจัยจำนวนมากถึง 28 รายการ นอกจากนี้ การใช้วิธี RS, RR และ ROC ร่วมกันยังช่วยให้สามารถเปรียบเทียบรูปแบบการกระจายน้ำหนักภายใต้หลักการคำนวณที่แตกต่างกัน และใช้ประกอบการพิจารณาความสำคัญเชิงเปรียบเทียบของปัจจัยได้ชัดเจนยิ่งขึ้น
	ทั้งนี้ผู้วิจัยตระหนักว่าการแปลงค่าเฉลี่ยเป็นอันดับอาจทำให้รายละเอียดเกี่ยวกับระยะห่างของคะแนนเฉลี่ยระหว่างปัจจัยลดลง เนื่องจากวิธี RS, RR และ ROC คำนวณค่าน้ำหนักจากลำดับอันดับ ไม่ได้คำนวณจากขนาดความแตกต่างของค่าเฉลี่ยโดยตรง ดังนั้น งานวิจัยนี้จึงรายงานค่าเฉลี่ยและส่วนเบี่ยงเบนมาตรฐานควบคู่กับค่าน้ำหนัก เพื่อให้สามารถพิจารณาทั้งระดับคะแนนดิบ การกระจายของความคิดเห็น และค่าน้ำหนักเชิงอันดับร่วมกันได้อย่างรอบด้าน
	กำหนดให้มีปัจจัยทั้งหมดจำนวน ปัจจัย ให้ แทนปัจจัยลำดับที่ เมื่อ  และให้  แทนอันดับความสำคัญของปัจจัยที่ อันดับที่ 1 หมายถึงปัจจัยที่มีความสำคัญสูงที่สุด ส่วน แทนค่าน้ำหนักของปัจจัยที่  ซึ่งค่าน้ำหนักของทุกปัจจัยรวมกันมีค่าเท่ากับ 1


(1) วิธีผลรวมของการจัดลำดับ (RS) [14]
		(1)
	ที่  คือค่าน้ำหนักของปัจจัยที่ ,  คือจำนวนปัจจัยทั้งหมด,  คืออันดับของปัจจัยที่ , และ  คือดัชนีที่ใช้ในการรวมค่าของปัจจัยทั้งหมดตั้งแต่ปัจจัยที่ 1 ถึงปัจจัยที่  สมการนี้กำหนดน้ำหนักจากผลรวมของอันดับ ปัจจัยที่มีอันดับสูงกว่าจะได้รับค่าคะแนนมากกว่า เช่น ปัจจัยที่มีอันดับ 1 ได้คะแนนเท่ากับ ขณะที่ปัจจัยอันดับสุดท้ายได้คะแนนเท่ากับ 1 จากนั้นนำคะแนนของแต่ละปัจจัยหารด้วยผลรวมคะแนนทั้งหมด เพื่อปรับให้ค่าน้ำหนักรวมของทุกปัจจัยเท่ากับ 1 วิธี RS จึงให้ค่าน้ำหนักลดลงตามลำดับความสำคัญในลักษณะเชิงเส้น
(2) วิธีส่วนกลับของการจัดลำดับ (RR) [14]
		(2)
	ที่  คือค่าน้ำหนักของปัจจัยที่ , คืออันดับของปัจจัยที่ , และ คือผลรวมของค่าส่วนกลับของอันดับของปัจจัยทั้งหมด สมการนี้กำหนดน้ำหนักจากค่าส่วนกลับของอันดับ กล่าวคือ ปัจจัยที่มีอันดับสูงจะมีค่า  มากกว่าปัจจัยที่มีอันดับต่ำ เช่น อันดับที่ 1 มีค่าเท่ากับ 1 ส่วนอันดับที่ 2 มีค่าเท่ากับ 0.5 และอันดับที่ 3 มีค่าเท่ากับ 0.333 จากนั้นนำค่าดังกล่าวหารด้วยผลรวมของค่าส่วนกลับทั้งหมด เพื่อให้ผลรวมของค่าน้ำหนักเท่ากับ 1 วิธี RR จึงให้ความสำคัญกับปัจจัยอันดับต้นในระดับสูงกว่าวิธี RS
(3) วิธีการใช้จุดเซนทรอยด์จากการจัดลำดับ (ROC) [14]
		(3)
	ที่  คือค่าน้ำหนักของปัจจัยที่ ,  คือจำนวนปัจจัยทั้งหมด,  คืออันดับของปัจจัยที่ , และ  คือดัชนีของอันดับที่ใช้ในการรวมค่าตั้งแต่อันดับของปัจจัยนั้นจนถึงอันดับสุดท้าย สมการนี้คำนวณค่าน้ำหนักจากค่าเฉลี่ยของผลรวมส่วนกลับของอันดับตั้งแต่อันดับ  ถึง  กล่าวคือ ปัจจัยที่อยู่ในอันดับสูงกว่าจะได้รับค่าผลรวมมากกว่า เนื่องจากมีช่วงการรวมค่าที่ครอบคลุมอันดับจำนวนมากกว่า วิธี ROC จึงสามารถสะท้อนลำดับความสำคัญของปัจจัยได้อย่างสมดุล และทั่วไปให้ค่าการกระจายน้ำหนักอยู่ระหว่างวิธี RS และ RR

	ดังนั้น ค่าน้ำหนักที่ได้จากแต่ละวิธีมีลักษณะแตกต่างกัน กล่าวคือ วิธี RS ให้ค่าน้ำหนักแบบเชิงเส้นตามลำดับความสำคัญ ทำให้ความแตกต่างระหว่างอันดับลดลงอย่างสม่ำเสมอ วิธี RR ให้ความสำคัญกับปัจจัยอันดับต้นมากกว่าวิธีอื่น เนื่องจากใช้น้ำหนักแบบผกผันตามอันดับ ส่วนวิธี ROC ให้ค่าน้ำหนักที่สะท้อนการกระจายของอันดับอย่างสมดุล ดังนั้น การประยุกต์ใช้ทั้งสามวิธีร่วมกันจึงช่วยให้การวิเคราะห์สามารถเปรียบเทียบรูปแบบการกระจายน้ำหนัก ตรวจสอบความเสถียรของลำดับความสำคัญ และเพิ่มความน่าเชื่อถือของผลการจัดลำดับปัจจัยที่มีผลต่อการตัดสินใจย้ายฐานการผลิตได้อย่างเป็นระบบ

3. วิธีดำเนินงานวิจัย
การวิจัยนี้ออกแบบวิธีดำเนินการอย่างเป็นระบบ ประกอบด้วยขั้นตอนสำคัญ ได้แก่ การศึกษาปัจจัยจากวรรณกรรม การพัฒนาเครื่องมือวิจัย การเก็บรวบรวมข้อมูล และการวิเคราะห์ค่าน้ำหนักของปัจจัย รายละเอียดมีดังนี้
3.1. การศึกษาปัจจัยเกี่ยวกับการย้ายฐานการผลิต
การศึกษาปัจจัยเกี่ยวกับการย้ายฐานการผลิตดำเนินการการทบทวนวรรณกรรมและงานวิจัยที่เกี่ยวข้องทั้งในประเทศและต่างประเทศ มุ่งเน้นงานวิจัยด้านการเลือกทำเลที่ตั้งโรงงาน การเลือกพื้นที่อุตสาหกรรม การลงทุนระหว่างประเทศ และการตัดสินใจหลายเกณฑ์ เพื่อรวบรวมปัจจัยที่เกี่ยวข้องกับการตัดสินใจย้ายฐานการผลิตในบริบทของอุตสาหกรรมสิ่งทอ
จากการทบทวนวรรณกรรม ปัจจัยที่ปรากฏในงานวิจัยก่อนหน้าถูกนำมาสังเคราะห์และวิเคราะห์เชิงเปรียบเทียบ พิจารณาความหมาย ความซ้ำซ้อน และความสอดคล้องเชิงแนวคิด จากนั้นจึงจัดกลุ่มปัจจัยออกเป็นมิติหลักและปัจจัย เพื่อใช้เป็นกรอบในการพัฒนาเครื่องมือวิจัยให้เหมาะสมกับบริบทของอุตสาหกรรมสิ่งทอในกลุ่มประเทศ CLMV
ผลจากการทบทวนและสังเคราะห์วรรณกรรมสามารถกำหนดปัจจัยได้ทั้งหมด 28 รายการ และจัดกลุ่มเป็น 9 มิติหลัก ได้แก่ ปัจจัยด้านแรงงาน ปัจจัยด้านกฎหมายและข้อบังคับ ปัจจัยด้านสถานการณ์ทางการเมือง ปัจจัยด้านคุณภาพชีวิต ปัจจัยด้านโครงสร้างพื้นฐาน ปัจจัยด้านเศรษฐกิจ ปัจจัยด้านสิ่งแวดล้อม ปัจจัยด้านภูมิศาสตร์ และปัจจัยด้านสังคม
3.2. การสร้างแบบสอบถาม
	ปัจจัยที่ได้จากการทบทวนวรรณกรรมและการสังเคราะห์เชิงแนวคิดถูกนำมาพัฒนาเป็นแบบสอบถามแบบมาตราส่วนประมาณค่า 5 ระดับ เพื่อใช้ประเมินระดับความสำคัญของแต่ละปัจจัยที่มีผลต่อการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV
	แบบสอบถามแบ่งออกเป็น 2 ส่วน ได้แก่ ส่วนที่ 1 ข้อมูลทั่วไปของผู้ตอบแบบสอบถาม เช่น สาขาความเชี่ยวชาญและประสบการณ์ที่เกี่ยวข้อง และส่วนที่ 2 การประเมินระดับความสำคัญของปัจจัยที่มีผลต่อการตัดสินใจย้ายฐานการผลิตของอุตสาหกรรมสิ่งทอ กำหนดเกณฑ์การให้คะแนนตามมาตราส่วนประมาณค่า 5 ระดับ ดังตารางที่ 2

ตารางที่ 2 
ค่าระดับความสำคัญของปัจจัย
	ระดับคะแนน
	คำอธิบาย

	5
	ปัจจัยมีความสำคัญมากที่สุด

	4
	ปัจจัยมีความสำคัญมาก

	3
	ปัจจัยมีความสำคัญปานกลาง

	2
	ปัจจัยมีความสำคัญน้อย

	1
	ปัจจัยมีความสำคัญน้อยที่สุด



การกำหนดระดับคะแนนดังกล่าวช่วยให้สามารถประเมินและเปรียบเทียบระดับความสำคัญของปัจจัยแต่ละรายการได้อย่างเป็นระบบ ข้อมูลที่ได้จากแบบสอบถามนำไปใช้ในการจัดลำดับความสำคัญของปัจจัย และเป็นข้อมูลพื้นฐานสำหรับการคำนวณค่าน้ำหนักด้วยวิธีการกำหนดน้ำหนักบนพื้นฐานของการจัดลำดับในขั้นตอนถัดไป
3.3. การตรวจสอบความตรงเชิงเนื้อหา (Content Validity)
แบบสอบถามที่พัฒนาขึ้นได้รับการตรวจสอบความตรงเชิงเนื้อหาผู้ทรงคุณวุฒิหรือผู้เชี่ยวชาญที่มีความเกี่ยวข้องกับการเลือกทำเลที่ตั้ง การย้ายฐานการผลิต และอุตสาหกรรมสิ่งทอ เพื่อพิจารณาความเหมาะสมของรายการปัจจัย ความชัดเจนของถ้อยคำ และความครอบคลุมของเนื้อหา
กรณีที่ข้อคำถามมีความคลุมเครือ ซ้ำซ้อน หรือไม่สอดคล้องกับบริบทของอุตสาหกรรมสิ่งทอ ผู้วิจัยดำเนินการปรับปรุงถ้อยคำหรือแก้ไขรายการปัจจัยให้มีความเหมาะสมก่อนนำแบบสอบถามไปใช้ในการเก็บรวบรวมข้อมูล ทั้งนี้ การตรวจสอบความตรงเชิงเนื้อหามีวัตถุประสงค์เพื่อให้เครื่องมือวิจัยมีความถูกต้อง เหมาะสม และสามารถสะท้อนปัจจัยที่เกี่ยวข้องกับการย้ายฐานการผลิตของอุตสาหกรรมสิ่งทอได้อย่างครอบคลุม
3.4. การกำหนดผู้เชี่ยวชาญในการประเมินแบบสอบถาม
การวิจัยนี้กำหนดกลุ่มผู้เชี่ยวชาญจำนวน 23 คน โดยใช้วิธีการเลือกแบบเจาะจง (Purposive Sampling) เพื่อให้ได้ผู้ให้ข้อมูลที่มีความรู้ ความเชี่ยวชาญ หรือประสบการณ์ที่เกี่ยวข้องกับการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV การคัดเลือกผู้เชี่ยวชาญพิจารณาจากความเกี่ยวข้องกับมิติหลักของการวิจัย ได้แก่ ด้านแรงงาน กฎหมายและข้อบังคับ สถานการณ์ทางการเมือง คุณภาพชีวิต โครงสร้างพื้นฐาน เศรษฐกิจ สิ่งแวดล้อม ภูมิศาสตร์ และสังคม
ผู้เชี่ยวชาญที่ได้รับการคัดเลือกต้องมีคุณสมบัติเกี่ยวข้องกับงานวิจัยอย่างน้อยหนึ่งด้าน เช่น มีความรู้หรือประสบการณ์เกี่ยวกับอุตสาหกรรมสิ่งทอ อุตสาหกรรมการผลิต การเลือกทำเลที่ตั้งโรงงาน การลงทุนระหว่างประเทศ โลจิสติกส์ โครงสร้างพื้นฐาน เศรษฐกิจ กฎหมาย แรงงาน สิ่งแวดล้อม หรือบริบทของประเทศในกลุ่ม CLMV ทั้งนี้ การใช้ผู้เชี่ยวชาญจำนวน 23 คนเป็นการเก็บข้อมูลในลักษณะการประเมินโดยผู้เชี่ยวชาญเฉพาะทาง (expert-based assessment) ซึ่งมุ่งเน้นคุณสมบัติ ความรู้ และประสบการณ์ที่เกี่ยวข้องกับปัจจัยในการย้ายฐานการผลิต มากกว่าการสุ่มตัวอย่างเพื่ออนุมานผลไปยังประชากรทั่วไป
ผู้เชี่ยวชาญจำนวน 23 คน ประกอบด้วย ผู้เชี่ยวชาญด้านแรงงาน จำนวน 7 คน ด้านกฎหมายและข้อบังคับ จำนวน 2 คน ด้านสถานการณ์ทางการเมือง จำนวน 1 คน ด้านคุณภาพชีวิต จำนวน 1 คน ด้านโครงสร้างพื้นฐาน จำนวน 5 คน ด้านเศรษฐกิจ จำนวน 4 คน ด้านสิ่งแวดล้อม จำนวน 1 คน ด้านภูมิศาสตร์ จำนวน 1 คน และด้านสังคม จำนวน 1 คน ดังแสดงในตารางที่ 3
แม้ว่าจำนวนผู้เชี่ยวชาญในแต่ละสาขาจะมีสัดส่วนไม่เท่ากัน แต่ผู้เชี่ยวชาญทุกคนได้รับแบบสอบถามชุดเดียวกันและประเมินปัจจัยครบทั้ง 28 รายการ ภายใต้เกณฑ์การให้คะแนนเดียวกัน มิได้ประเมินเฉพาะปัจจัยในสาขาความเชี่ยวชาญของตนเองเท่านั้น แนวทางดังกล่าวช่วยให้ผลการประเมินสะท้อนมุมมองเชิงเปรียบเทียบของกลุ่มผู้เชี่ยวชาญต่อปัจจัยทั้งหมดได้อย่างเป็นระบบ และลดความเป็นไปได้ของความคลาดเคลื่อนจากการประเมินเฉพาะมิติใดมิติหนึ่ง นอกจากนี้ ผู้วิจัยใช้รายการปัจจัยที่สังเคราะห์จากวรรณกรรมและงานวิจัยที่เกี่ยวข้อง พร้อมทั้งชี้แจงความหมายของปัจจัยก่อนการประเมิน เพื่อให้ผู้เชี่ยวชาญมีความเข้าใจต่อรายการปัจจัยในทิศทางเดียวกัน

ตารางที่ 3 
คุณลักษณะของผู้เชี่ยวชาญตามสาขาความเชี่ยวชาญ
	สาขาความเชี่ยวชาญ
	จำนวน
	ร้อยละ

	แรงงาน
	7
	30.43

	กฎหมายและข้อบังคับ
	2
	8.70

	สถานการณ์ทางการเมือง
	1
	4.35

	คุณภาพชีวิต
	1
	4.35

	โครงสร้างพื้นฐาน
	5
	21.74

	เศรษฐกิจ
	4
	17.39

	สิ่งแวดล้อม
	1
	4.35

	ภูมิศาสตร์
	1
	4.35

	สังคม
	1
	4.35

	รวม
	23
	100.00



จากตารางที่ 3 พบว่า ผู้เชี่ยวชาญด้านแรงงานมีสัดส่วนมากที่สุด จำนวน 7 คน คิดเป็นร้อยละ 30.43 รองลงมาคือผู้เชี่ยวชาญด้านโครงสร้างพื้นฐาน จำนวน 5 คน คิดเป็นร้อยละ 21.74 และผู้เชี่ยวชาญด้านเศรษฐกิจ จำนวน 4 คน คิดเป็นร้อยละ 17.39 สัดส่วนดังกล่าวสอดคล้องกับลักษณะของอุตสาหกรรมสิ่งทอ ซึ่งเป็นอุตสาหกรรมที่ใช้แรงงานเข้มข้นและต้องพึ่งพาความพร้อมของโครงสร้างพื้นฐาน ต้นทุนการดำเนินงาน และเสถียรภาพทางเศรษฐกิจของประเทศปลายทางเป็นสำคัญ
แม้ว่าจำนวนผู้เชี่ยวชาญในแต่ละสาขาจะมีสัดส่วนไม่เท่ากัน แต่การวิจัยครั้งนี้กำหนดให้ผู้เชี่ยวชาญทุกคนประเมินระดับความสำคัญของปัจจัยครบทั้ง 28 รายการด้วยแบบสอบถามชุดเดียวกัน มิได้ให้ผู้เชี่ยวชาญประเมินเฉพาะปัจจัยในสาขาความเชี่ยวชาญของตนเองเท่านั้น แนวทางดังกล่าวมีวัตถุประสงค์เพื่อให้ผลการประเมินสะท้อนมุมมองโดยรวมต่อปัจจัยทั้งหมดที่เกี่ยวข้องกับการตัดสินใจย้ายฐานการผลิต มากกว่าการสะท้อนมุมมองของกลุ่มผู้เชี่ยวชาญเฉพาะด้านใดด้านหนึ่งเพียงด้านเดียว
นอกจากนี้ ผู้วิจัยได้ลดความเป็นไปได้ของความเอนเอียงในการประเมินโดยกำหนดรายการปัจจัยจากการทบทวนวรรณกรรมและงานวิจัยที่เกี่ยวข้อง จัดกลุ่มปัจจัยเป็น 9 มิติหลักอย่างเป็นระบบ ใช้แบบสอบถามมาตราส่วนเดียวกันสำหรับผู้เชี่ยวชาญทุกคน และชี้แจงความหมายของปัจจัยก่อนการประเมิน เพื่อให้ผู้เชี่ยวชาญมีความเข้าใจต่อรายการปัจจัยในทิศทางเดียวกัน ทั้งนี้ ผู้วิจัยตระหนักว่าความไม่สมดุลของจำนวนผู้เชี่ยวชาญในแต่ละสาขาอาจมีผลต่อมุมมองโดยรวมของผลการประเมิน จึงได้นำค่าส่วนเบี่ยงเบนมาตรฐานมาใช้ประกอบการอภิปรายผล เพื่อพิจารณาระดับการกระจายของความคิดเห็นผู้เชี่ยวชาญในแต่ละปัจจัย
3.5. การเก็บรวบรวมข้อมูลจากผู้เชี่ยวชาญ
การเก็บรวบรวมข้อมูลดำเนินการนำแบบสอบถามให้ผู้เชี่ยวชาญประเมินระดับความสำคัญของปัจจัยทั้ง 28 รายการ รูปแบบการเก็บรวบรวมข้อมูลประกอบด้วย 2 แนวทาง ได้แก่ (1) การสัมภาษณ์แบบมีโครงสร้าง (Structured Interview) เพื่อให้สามารถชี้แจงความหมายของปัจจัยและรับฟังข้อคิดเห็นเพิ่มเติมจากผู้เชี่ยวชาญ และ (2) การตอบแบบสอบถามด้วยตนเองของผู้เชี่ยวชาญ เพื่อเปิดโอกาสให้ผู้เชี่ยวชาญประเมินระดับความสำคัญของปัจจัยตามความรู้ ประสบการณ์ และความเชี่ยวชาญของตนเอง
การเก็บรวบรวมข้อมูล ผู้เชี่ยวชาญแต่ละคนได้รับแบบสอบถามรายการเดียวกันและประเมินปัจจัยครบทั้ง 28 รายการภายใต้เกณฑ์การให้คะแนนเดียวกัน การออกแบบดังกล่าวช่วยให้สามารถเปรียบเทียบระดับความสำคัญของปัจจัยทุกข้อภายใต้ฐานการประเมินเดียวกัน และลดความคลาดเคลื่อนที่อาจเกิดจากการให้ผู้เชี่ยวชาญแต่ละสาขาประเมินเฉพาะปัจจัยในมิติของตนเอง
ก่อนดำเนินการประเมิน ผู้วิจัยอธิบายความหมายของปัจจัยสำคัญให้ชัดเจน เพื่อสร้างความเข้าใจที่สอดคล้องกันระหว่างผู้เชี่ยวชาญ ตัวอย่างเช่น ค่าแรง หมายถึง ต้นทุนค่าจ้างแรงงานที่เกี่ยวข้องกับกระบวนการผลิต ปริมาณแรงงาน หมายถึง ความเพียงพอของแรงงานในพื้นที่ คุณภาพและความเพียงพอของพลังงานไฟฟ้า หมายถึง ความเสถียรและความพร้อมของระบบไฟฟ้าที่สนับสนุนกระบวนการผลิต และความเสี่ยงจากภัยพิบัติทางธรรมชาติ หมายถึง โอกาสเกิดเหตุการณ์ที่ส่งผลให้กระบวนการผลิตหรือระบบขนส่งเกิดการหยุดชะงัก ข้อมูลที่ได้จากการประเมินของผู้เชี่ยวชาญถูกนำมาใช้ในการวิเคราะห์ระดับความสำคัญของปัจจัย การจัดลำดับปัจจัย และการคำนวณค่าน้ำหนักของปัจจัยในขั้นตอนการวิเคราะห์ข้อมูลต่อไป
3.6. การวิเคราะห์ข้อมูลเบื้องต้น
ข้อมูลที่ได้จากแบบสอบถามนำมาวิเคราะห์ด้วยสถิติเชิงพรรณนา (Descriptive Statistics) ประกอบด้วย ค่าเฉลี่ย (Mean) และส่วนเบี่ยงเบนมาตรฐาน (Standard Deviation) เพื่อจัดลำดับความสำคัญของปัจจัยเบื้องต้น และพิจารณาระดับการกระจายของความคิดเห็นจากผู้เชี่ยวชาญ ค่าเฉลี่ยใช้สำหรับสะท้อนระดับความสำคัญรวมของแต่ละปัจจัย ส่วนส่วนเบี่ยงเบนมาตรฐานใช้สำหรับพิจารณาความสอดคล้องหรือความแตกต่างของความคิดเห็นผู้เชี่ยวชาญต่อปัจจัยแต่ละรายการ
การแปลผลค่าเฉลี่ยกำหนดตามเกณฑ์ 5 ระดับ ดังนี้ ค่าเฉลี่ย 4.21–5.00 หมายถึง ปัจจัยมีความสำคัญมากที่สุด ค่าเฉลี่ย 3.41–4.20 หมายถึง ปัจจัยมีความสำคัญมาก ค่าเฉลี่ย 2.61–3.40 หมายถึง ปัจจัยมีความสำคัญปานกลาง ค่าเฉลี่ย 1.81–2.60 หมายถึง ปัจจัยมีความสำคัญน้อย และค่าเฉลี่ย 1.00–1.80 หมายถึง ปัจจัยมีความสำคัญน้อยที่สุด
การพิจารณาความสอดคล้องของความคิดเห็นผู้เชี่ยวชาญดำเนินการในเบื้องต้นจากค่าส่วนเบี่ยงเบนมาตรฐานของแต่ละปัจจัย โดยปัจจัยที่มีค่าส่วนเบี่ยงเบนมาตรฐานต่ำสะท้อนว่าผู้เชี่ยวชาญมีแนวโน้มให้ความคิดเห็นไปในทิศทางเดียวกันมากกว่าปัจจัยที่มีค่าส่วนเบี่ยงเบนมาตรฐานสูง ทั้งนี้ ค่าส่วนเบี่ยงเบนมาตรฐานถูกนำมาใช้ประกอบการอภิปรายผล เพื่อพิจารณาว่าปัจจัยใดมีระดับความคิดเห็นของผู้เชี่ยวชาญสอดคล้องกันมากหรือน้อย ก่อนนำผลการจัดอันดับไปใช้เป็นข้อมูลพื้นฐานในการคำนวณค่าน้ำหนักด้วยวิธี Rank Sum (RS), Rank Reciprocal (RR),  Rank Order Centroid (ROC)
3.7. การกำหนดค่าน้ำหนักความสำคัญของปัจจัย
ผลการประเมินระดับความสำคัญของ ปัจจัยจำนวน 28 รายการ จากผู้เชี่ยวชาญถูกนำมาจัดอันดับก่อนการคำนวณค่าน้ำหนัก โดยใช้ค่าเฉลี่ยของคะแนนความสำคัญเป็นเกณฑ์หลักในการจัดอันดับ กล่าวคือ ปัจจัยที่มีค่าเฉลี่ยสูงกว่าจะได้รับอันดับความสำคัญสูงกว่า โดยอันดับที่ 1 หมายถึงปัจจัยที่มีความสำคัญสูงที่สุดต่อการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV
ในกรณีที่ปัจจัยหลายรายการมีค่าเฉลี่ยเท่ากัน ผู้วิจัยใช้ลำดับรหัสของปัจจัยตามโครงสร้างแบบสอบถามเดิมเป็นเกณฑ์รองในการจัดอันดับ โดยปัจจัยที่มีค่าเฉลี่ยเท่ากันจะถูกเรียงตามลำดับรหัส SF ที่ปรากฏในตารางโครงสร้างมิติหลักและปัจจัย ทั้งนี้ เพื่อรักษาความต่อเนื่องของโครงสร้างปัจจัยที่ได้จากการสังเคราะห์วรรณกรรม และใช้เป็นกรอบเดียวกันตลอดกระบวนการวิจัย
ภายหลังจากได้ลำดับความสำคัญของปัจจัยแล้ว ผู้วิจัยนำอันดับดังกล่าวไปคำนวณค่าน้ำหนักด้วยวิธีการกำหนดน้ำหนักบนพื้นฐานของการจัดลำดับ (Rank-based Weighting) จำนวน 3 วิธี ได้แก่ วิธีผลรวมของการจัดลำดับ (Rank Sum: RS) วิธีส่วนกลับของการจัดลำดับ (Rank Reciprocal: RR) และวิธีการใช้จุดเซนทรอยด์จากการจัดลำดับ (Rank Order Centroid: ROC)
การประยุกต์ใช้วิธีทั้งสามมีวัตถุประสงค์เพื่อเปรียบเทียบรูปแบบการกระจายน้ำหนักของปัจจัยภายใต้หลักการคำนวณที่แตกต่างกัน โดยวิธี RS ให้น้ำหนักลดหลั่นตามอันดับในลักษณะใกล้เคียงเชิงเส้น วิธี RR ให้น้ำหนักแก่ปัจจัยลำดับต้นอย่างเด่นชัดกว่าวิธีอื่น ส่วนวิธี ROC ให้รูปแบบการกระจายน้ำหนักอยู่ระหว่างวิธี RS และ RR 
ดังนั้น ค่าน้ำหนักที่รายงานในงานวิจัยนี้จึงควรตีความในระดับปัจจัย 28 รายการ มิใช่ระดับมิติหลัก 9 ด้าน เพื่อป้องกันความคลาดเคลื่อนในการแปลผลและการนำผลการวิจัยไปใช้ประกอบการตัดสินใจเชิงกลยุทธ์

4. ผลการวิจัย
4.1. ผลการตรวจสอบความตรงเชิงเนื้อหา
การตรวจสอบความตรงเชิงเนื้อหาของแบบสอบถามดำเนินการโดยให้ผู้ทรงคุณวุฒิประเมินความเหมาะสมของรายการปัจจัยทั้งหมด 28 รายการ ซึ่งครอบคลุม 9 มิติหลัก ได้แก่ ด้านแรงงาน ด้านกฎหมายและข้อบังคับ ด้านสถานการณ์ทางการเมือง ด้านคุณภาพชีวิต ด้านโครงสร้างพื้นฐาน ด้านเศรษฐกิจ ด้านสิ่งแวดล้อม ด้านภูมิศาสตร์ และด้านสังคม การประเมินดังกล่าวมีวัตถุประสงค์เพื่อตรวจสอบความเหมาะสม ความชัดเจนในการสื่อความหมาย ความไม่ซ้ำซ้อน และความสอดคล้องของรายการปัจจัยกับบริบทของการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV
การจัดอันดับจากค่าเฉลี่ยในขั้นตอนนี้มีวัตถุประสงค์เพื่อแปลงผลการประเมินของผู้เชี่ยวชาญให้อยู่ในรูปของลำดับความสำคัญเชิงเปรียบเทียบ ก่อนนำไปคำนวณค่าน้ำหนักด้วยวิธี RS, RR และ ROC ทั้งนี้ ผู้วิจัยตระหนักว่าการแปลงค่าเฉลี่ยเป็นอันดับอาจทำให้รายละเอียดเกี่ยวกับระยะห่างของคะแนนเฉลี่ยระหว่างปัจจัยบางรายการลดลง เช่น ปัจจัยที่มีค่าเฉลี่ยต่างกันมากและปัจจัยที่มีค่าเฉลี่ยใกล้เคียงกันอาจถูกนำไปคำนวณค่าน้ำหนักตามลำดับอันดับในรูปแบบเดียวกัน อย่างไรก็ตาม งานวิจัยนี้ยังคงรายงานค่าเฉลี่ยและส่วนเบี่ยงเบนมาตรฐานของปัจจัยแต่ละรายการควบคู่กับค่าน้ำหนัก เพื่อให้ผู้อ่านสามารถพิจารณาทั้งระดับคะแนนดิบ การกระจายของความคิดเห็น และค่าน้ำหนักเชิงอันดับร่วมกัน
ผลการตรวจสอบเชิงคุณภาพจากผู้ทรงคุณวุฒิพบว่า รายการปัจจัยที่ใช้ในการวิจัยมีความครอบคลุมประเด็นสำคัญที่เกี่ยวข้องกับการย้ายฐานการผลิต ทั้งด้านต้นทุนแรงงาน ความพร้อมของแรงงาน โครงสร้างพื้นฐาน ระบบสาธารณูปโภค สิทธิประโยชน์ทางภาษี เสถียรภาพทางการเมือง ปัจจัยทางเศรษฐกิจ คุณภาพสิ่งแวดล้อม ความเสี่ยงจากภัยพิบัติ และประเด็นด้านสังคมที่เกี่ยวข้องกับประเทศปลายทาง สะท้อนว่าแบบสอบถามมีความเหมาะสมในเชิงเนื้อหาสำหรับใช้ประเมินระดับความสำคัญของปัจจัยเชิงกลยุทธ์ที่มีผลต่อการตัดสินใจย้ายฐานการผลิตของอุตสาหกรรมสิ่งทอ ทั้งนี้ ผู้ทรงคุณวุฒิให้ข้อเสนอแนะเกี่ยวกับการปรับปรุงรายการปัจจัยบางรายการให้มีความจำเพาะและชัดเจนมากยิ่งขึ้น โดยเฉพาะการแยกปัจจัยด้านคุณภาพ ประสิทธิภาพ และความเพียงพอของพลังงานไฟฟ้าออกจากอัตราค่าไฟฟ้า และการแยกปัจจัยด้านคุณภาพ ประสิทธิภาพ และความเพียงพอของน้ำประปาออกจากอัตราค่าน้ำประปา เพื่อให้รายการปัจจัยแต่ละข้อสะท้อนประเด็นการประเมินที่แตกต่างกันอย่างชัดเจน และลดความคลาดเคลื่อนในการตีความของผู้ประเมิน
ภายหลังการปรับปรุงตามข้อเสนอแนะของผู้ทรงคุณวุฒิ แบบสอบถามมีความเหมาะสมสำหรับใช้ในการเก็บรวบรวมข้อมูลจากผู้เชี่ยวชาญ เนื่องจากรายการปัจจัยมีความครอบคลุมเชิงเนื้อหา มีความชัดเจนในการสื่อความหมาย และมีความสอดคล้องกับวัตถุประสงค์ของการวิจัยในการวิเคราะห์ปัจจัยเชิงกลยุทธ์ที่มีผลต่อการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV
เพื่อเพิ่มความเข้มแข็งของการตรวจสอบคุณภาพเครื่องมือวิจัยในเชิงปริมาณ การศึกษาครั้งต่อไปควรพิจารณารายงานค่าดัชนีความตรงเชิงเนื้อหา เช่น Index of Item-Objective Congruence (IOC) หรือ Content Validity Index (CVI) เพิ่มเติม เพื่อยืนยันความสอดคล้องของรายการปัจจัยกับวัตถุประสงค์ของการวิจัยอย่างเป็นระบบมากยิ่งขึ้น
4.2. ผลการประเมินความสำคัญของปัจจัย
ผลการประเมินความสำคัญของปัจจัยที่มีผลต่อการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV จากผู้เชี่ยวชาญจำนวน 23 คน ใช้มาตราส่วนแบบประเมินค่า 5 ระดับ แสดงดังตารางที่ 4

ตารางที่ 4 
ผลการประเมินความสำคัญของปัจจัย
	ปัจจัย
	ค่าเฉลี่ย
	ส่วนเบี่ยงเบนมาตรฐาน
	ระดับความสำคัญ

	SF1
	4.5217
	0.7144
	สำคัญมากที่สุด

	SF2
	3.9565
	0.8586
	สำคัญมาก

	SF3
	3.4783
	1.0159
	สำคัญมาก

	SF4
	3.7826
	1.1016
	สำคัญมาก

	SF5
	4.0000
	1.3188
	สำคัญมาก

	SF6
	3.3478
	1.1271
	สำคัญปานกลาง

	SF7
	3.4783
	1.0579
	สำคัญมาก

	SF8
	3.8696
	1.0756
	สำคัญมาก

	SF9
	3.6087
	1.0525
	สำคัญมาก

	SF10
	3.4348
	1.1354
	สำคัญมาก

	SF11
	3.3478
	1.0878
	สำคัญปานกลาง

	SF12
	3.3478
	1.1650
	สำคัญปานกลาง

	SF13
	3.1739
	1.0489
	สำคัญปานกลาง

	SF14
	3.8696
	1.2267
	สำคัญมาก

	SF15
	3.7391
	1.2586
	สำคัญมาก

	SF16
	3.6522
	1.2018
	สำคัญมาก

	SF17
	3.8261
	1.1288
	สำคัญมาก

	SF18
	3.7391
	1.1119
	สำคัญมาก

	SF19
	3.5217
	1.0159
	สำคัญมาก

	SF20
	3.8696
	1.1907
	สำคัญมาก

	SF21
	3.8696
	1.1907
	สำคัญมาก

	SF22
	3.6522
	1.1271
	สำคัญมาก

	SF23
	3.5217
	1.0982
	สำคัญมาก

	SF24
	3.7391
	1.1503
	สำคัญมาก

	SF25
	3.7826
	1.0197
	สำคัญมาก

	SF26
	4.0435
	0.9079
	สำคัญมาก

	SF27
	3.9130
	0.9741
	สำคัญมาก

	SF28
	3.7826
	0.9761
	สำคัญมาก



ผลการวิเคราะห์ข้อมูลจากแบบสอบถามเกี่ยวกับปัจจัยที่มีผลต่อการตัดสินใจย้ายฐานการผลิตของอุตสาหกรรมสิ่งทอ จำนวน 28 รายการ พบว่า ค่าเฉลี่ยของปัจจัยอยู่ระหว่าง 3.1739–4.5217 จากคะแนนเต็ม 5 เมื่อจำแนกระดับความสำคัญตามช่วงค่าเฉลี่ย พบว่าปัจจัยส่วนใหญ่อยู่ในระดับความสำคัญมาก จำนวน 23 ปัจจัย รองลงมาอยู่ในระดับความสำคัญปานกลาง จำนวน 4 ปัจจัย และอยู่ในระดับความสำคัญมากที่สุด จำนวน 1 ปัจจัย ผลดังกล่าวสะท้อนว่า ผู้เชี่ยวชาญให้ความสำคัญต่อปัจจัยที่เกี่ยวข้องกับการย้ายฐานการผลิตในหลายมิติ ครอบคลุมด้านแรงงาน โครงสร้างพื้นฐาน เศรษฐกิจ กฎหมาย สิ่งแวดล้อม ภูมิศาสตร์ และสังคม
ปัจจัยที่ได้รับการประเมินในระดับความสำคัญมากที่สุด คือ SF1 ค่าแรง มีค่าเฉลี่ยเท่ากับ 4.5217 และส่วนเบี่ยงเบนมาตรฐานเท่ากับ 0.7144 ค่าดังกล่าวบ่งชี้ว่าค่าแรงเป็นปัจจัยเชิงกลยุทธ์ที่มีความสำคัญสูงสุดต่อการตัดสินใจย้ายฐานการผลิตของอุตสาหกรรมสิ่งทอ เนื่องจากอุตสาหกรรมดังกล่าวมีลักษณะการใช้แรงงานเข้มข้น และต้นทุนแรงงานมีผลตรงต่อโครงสร้างต้นทุนการผลิต ความสามารถในการแข่งขันด้านราคา และความคุ้มค่าของการลงทุนในประเทศปลายทาง
กลุ่มปัจจัยที่อยู่ในระดับความสำคัญมากและมีค่าเฉลี่ยสูง ประกอบด้วย SF26 ความเสี่ยงจากภัยพิบัติทางธรรมชาติ มีค่าเฉลี่ยเท่ากับ 4.0435 SF5 สิทธิประโยชน์ทางภาษี สิ่งจูงใจ และเงินอุดหนุน มีค่าเฉลี่ยเท่ากับ 4.0000 SF2 ปริมาณแรงงาน มีค่าเฉลี่ยเท่ากับ 3.9565 และ SF27 ตำแหน่งที่ตั้งทางภูมิศาสตร์ มีค่าเฉลี่ยเท่ากับ 3.9130 ผลการวิเคราะห์ดังกล่าวสะท้อนว่า การตัดสินใจย้ายฐานการผลิตมิได้ขึ้นอยู่กับต้นทุนแรงงานเพียงด้านเดียว หากยังสัมพันธ์กับความต่อเนื่องของการผลิต นโยบายสนับสนุนจากภาครัฐ ความเพียงพอของแรงงาน และความได้เปรียบเชิงทำเลของประเทศปลายทาง
ปัจจัยที่มีค่าเฉลี่ยเท่ากันที่ 3.8696 ประกอบด้วย SF8 โครงสร้างและความมั่นคงของรัฐบาล S14 คุณภาพ ประสิทธิภาพ และความเพียงพอของพลังงานไฟฟ้า SF20 อัตราแลกเปลี่ยนเงินตรา และ SF21 ภาษีศุลกากร ทุกปัจจัยจัดอยู่ในระดับความสำคัญมาก ค่าดังกล่าวสะท้อนว่า ผู้เชี่ยวชาญให้ความสำคัญต่อเสถียรภาพของประเทศปลายทาง ความพร้อมของระบบสาธารณูปโภค ต้นทุนทางเศรษฐกิจ และเงื่อนไขทางการค้าระหว่างประเทศในระดับใกล้เคียงกัน
ปัจจัยที่จัดอยู่ในระดับความสำคัญปานกลาง ประกอบด้วย SF6 กฎหมายกรรมสิทธิ์ของชาวต่างชาติ SF11 คุณภาพการศึกษา SF12 ความเพียงพอของที่พักอาศัย และ SF13 สิ่งอำนวยความสะดวกและบริการด้านสันทนาการ  SF13 มีค่าเฉลี่ยต่ำที่สุดเท่ากับ 3.1739 ผลดังกล่าวบ่งชี้ว่า ปัจจัยด้านคุณภาพชีวิตและสภาพแวดล้อมทางสังคมบางรายการมีบทบาทเชิงสนับสนุนต่อการตัดสินใจย้ายฐานการผลิต เมื่อเปรียบเทียบกับปัจจัยด้านต้นทุนแรงงาน ความเสี่ยง ความพร้อมของแรงงาน โครงสร้างพื้นฐาน และเงื่อนไขทางเศรษฐกิจ
เมื่อพิจารณาความสอดคล้องของความคิดเห็นจากค่าส่วนเบี่ยงเบนมาตรฐาน พบว่าปัจจัยที่มีค่าส่วนเบี่ยงเบนมาตรฐานต่ำ ประกอบด้วย SF1 ค่าแรง เท่ากับ 0.7144 SF2 ปริมาณแรงงาน เท่ากับ 0.8586 SF26 ความเสี่ยงจากภัยพิบัติทางธรรมชาติ เท่ากับ 0.9079 SF27 ตำแหน่งที่ตั้งทางภูมิศาสตร์ เท่ากับ 0.9741 และ SF28 ความปลอดภัยต่อชีวิตและทรัพย์สิน เท่ากับ 0.9761 ค่าดังกล่าวบ่งชี้ว่าความคิดเห็นของผู้เชี่ยวชาญต่อปัจจัยเหล่านี้มีความสอดคล้องกันในระดับสูง เฉพาะ SF1 ค่าแรง ซึ่งมีค่าเฉลี่ยสูงสุดและมีค่าส่วนเบี่ยงเบนมาตรฐานต่ำสุดในชุดข้อมูล
ปัจจัยที่มีค่าส่วนเบี่ยงเบนมาตรฐานสูง ประกอบด้วย SF5 สิทธิประโยชน์ทางภาษี สิ่งจูงใจ และเงินอุดหนุน เท่ากับ 1.3188 SF15 คุณภาพ ประสิทธิภาพ และความเพียงพอของน้ำประปา เท่ากับ 1.2586 SF14 คุณภาพ ประสิทธิภาพ และความเพียงพอของพลังงานไฟฟ้า เท่ากับ 1.2267 SF16 ประสิทธิภาพของระบบขนส่ง เท่ากับ 1.2018 SF20 อัตราแลกเปลี่ยนเงินตรา เท่ากับ 1.1907 และ SF21 ภาษีศุลกากร เท่ากับ 1.1907 ค่าดังกล่าวสะท้อนความหลากหลายของมุมมองผู้เชี่ยวชาญต่อปัจจัยเหล่านี้ ซึ่งสัมพันธ์กับความแตกต่างด้านประสบการณ์ ความเชี่ยวชาญเฉพาะสาขา และมุมมองต่อเงื่อนไขการลงทุนของประเทศปลายทาง
ผลการประเมินระดับความสำคัญของปัจจัยสะท้อนว่า การตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV มีลักษณะเป็นปัญหาการตัดสินใจหลายเกณฑ์ ซึ่งจำเป็นต้องพิจารณาปัจจัยด้านต้นทุน ความพร้อมของแรงงาน ความเสี่ยง โครงสร้างพื้นฐาน เศรษฐกิจ และสภาพแวดล้อมของประเทศปลายทางร่วมกัน เฉพาะปัจจัยด้านค่าแรง ความเสี่ยงจากภัยพิบัติทางธรรมชาติ สิทธิประโยชน์ทางภาษี ปริมาณแรงงาน และตำแหน่งที่ตั้งทางภูมิศาสตร์ ซึ่งเป็นกลุ่มปัจจัยที่มีค่าเฉลี่ยสูงและมีบทบาทสำคัญต่อการกำหนดลำดับความสำคัญในขั้นตอนการคำนวณค่าน้ำหนักของปัจจัย
4.3. ผลการกำหนดน้ำหนักของปัจจัย
ผลการกำหนดค่าน้ำหนักของปัจจัยที่มีผลต่อการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV ด้วยวิธีการกำหนดน้ำหนักจากอันดับ ได้แก่ วิธีผลรวมอันดับ (Rank Sum: RS) วิธีผกผันอันดับ (Rank Reciprocal: RR) และวิธีค่าเฉลี่ยศูนย์กลางอันดับ (Rank Order Centroid: ROC) แสดงดังตารางที่ 5





ตารางที่ 5 
ค่าน้ำหนักของปัจจัยจากวิธี RS, RR และ ROC
	ปัจจัย
	RS
	RR
	ROC

	SF1
	0.069
	0.255
	0.140

	SF2
	0.062
	0.064
	0.075

	SF3
	0.017
	0.012
	0.010

	SF4
	0.044
	0.023
	0.036

	SF5
	0.064
	0.085
	0.087

	SF6
	0.010
	0.010
	0.005

	SF7
	0.015
	0.011
	0.008

	SF8
	0.057
	0.042
	0.059

	SF9
	0.025
	0.013
	0.015

	SF10
	0.012
	0.011
	0.007

	SF11
	0.007
	0.010
	0.004

	SF12
	0.005
	0.009
	0.003

	SF13
	0.002
	0.009
	0.001

	SF14
	0.054
	0.036
	0.053

	SF15
	0.037
	0.018
	0.027

	SF16
	0.030
	0.015
	0.020

	SF17
	0.047
	0.025
	0.039

	SF18
	0.034
	0.017
	0.024

	SF19
	0.022
	0.013
	0.014

	SF20
	0.052
	0.032
	0.048

	SF21
	0.049
	0.028
	0.043

	SF22
	0.027
	0.014
	0.017

	SF23
	0.020
	0.012
	0.012

	SF24
	0.032
	0.016
	0.022

	SF25
	0.042
	0.021
	0.032

	SF26
	0.067
	0.127
	0.105

	SF27
	0.059
	0.051
	0.066

	SF28
	0.039
	0.020
	0.029




ค่าน้ำหนักจากตารางที่ 5 เป็นค่าน้ำหนักที่ได้จากลำดับความสำคัญของปัจจัย ไม่ใช่ค่าน้ำหนักที่คำนวณจากระยะห่างของค่าเฉลี่ยโดยตรง ดังนั้น การแปลผลควรพิจารณาควบคู่กับค่าเฉลี่ยและส่วนเบี่ยงเบนมาตรฐานในตารางที่ 4 เพื่อป้องกันการตีความว่าค่าน้ำหนักสะท้อนความแตกต่างเชิงปริมาณของคะแนนดิบอย่างสมบูรณ์ ซึ่งผลการวิเคราะห์ค่าน้ำหนักด้วยวิธี RS, RR และ ROC สะท้อนโครงสร้างลำดับความสำคัญของปัจจัยเชิงกลยุทธ์สำหรับการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV ปัจจัยที่เกี่ยวข้องกับต้นทุนแรงงาน ความต่อเนื่องของกระบวนการผลิต สิทธิประโยชน์จากภาครัฐ ความพร้อมของแรงงาน และตำแหน่งที่ตั้งทางภูมิศาสตร์ มีค่าน้ำหนักอยู่ในลำดับสูงอย่างสม่ำเสมอทั้งสามวิธี ขณะที่ปัจจัยด้านคุณภาพชีวิตบางรายการ เช่น สิ่งอำนวยความสะดวกและบริการด้านสันทนาการ คุณภาพการศึกษา และความเพียงพอของที่พักอาศัย มีค่าน้ำหนักอยู่ในลำดับต่ำกว่าเมื่อเปรียบเทียบกับปัจจัยด้านต้นทุนและการดำเนินงาน
SF1 ค่าแรง เป็นปัจจัยที่มีค่าน้ำหนักสูงที่สุด มีค่าน้ำหนักจากวิธี RR เท่ากับ 0.255 วิธี ROC เท่ากับ 0.140 และวิธี RS เท่ากับ 0.069 ผลดังกล่าวสะท้อนว่าต้นทุนแรงงานเป็นปัจจัยเชิงกลยุทธ์ที่มีบทบาทสำคัญต่อการตัดสินใจย้ายฐานการผลิต เนื่องจากอุตสาหกรรมสิ่งทอเป็นอุตสาหกรรมที่ใช้แรงงานจำนวนมากในหลายกระบวนการผลิต ตั้งแต่การเตรียมวัตถุดิบ การผลิต การควบคุมคุณภาพ และการบรรจุผลิตภัณฑ์ ประเทศปลายทางที่มีระดับค่าแรงเหมาะสมจึงมีผลต่อการลดต้นทุนการผลิตและการเพิ่มความสามารถในการแข่งขันของผู้ประกอบการ ทั้งนี้ การพิจารณาค่าแรงจำเป็นต้องประเมินร่วมกับปริมาณแรงงานและทักษะแรงงาน เพื่อลดความเสี่ยงจากการขาดแคลนแรงงานและผลิตภาพแรงงานต่ำ
SF26 ความเสี่ยงจากภัยพิบัติทางธรรมชาติ เป็นปัจจัยที่มีค่าน้ำหนักสูงทั้งสามวิธี มีค่าน้ำหนักจากวิธี RR เท่ากับ 0.127 วิธี ROC เท่ากับ 0.105 และวิธี RS เท่ากับ 0.067 ผลดังกล่าวสะท้อนความสำคัญของความต่อเนื่องในการผลิตและความสามารถในการบริหารความเสี่ยงของประเทศปลายทาง เนื่องจากภัยพิบัติทางธรรมชาติ เช่น น้ำท่วม พายุ หรือเหตุการณ์ที่ส่งผลต่อระบบขนส่งและสาธารณูปโภค มีผลต่อการหยุดชะงักของกระบวนการผลิต ความเสียหายของเครื่องจักร วัตถุดิบ และสินค้าคงคลัง รวมทั้งความสามารถในการส่งมอบสินค้าให้แก่ลูกค้าตามกำหนดเวลา ปัจจัยดังกล่าวจึงมีนัยสำคัญเชิงกลยุทธ์ต่อความเสี่ยงของห่วงโซ่อุปทานและต้นทุนแฝงในระยะยาว
ปัจจัยสำคัญลำดับถัดมา ได้แก่ SF5 สิทธิประโยชน์ทางภาษี สิ่งจูงใจ และเงินอุดหนุน, SF2 ปริมาณแรงงาน และ SF27 ตำแหน่งที่ตั้งทางภูมิศาสตร์ ซึ่งมีค่าน้ำหนักอยู่ในลำดับสูงและมีแนวโน้มสอดคล้องกันทั้งสามวิธี สิทธิประโยชน์ทางภาษีและมาตรการจูงใจจากภาครัฐมีผลต่อความคุ้มค่าของการลงทุนและระยะเวลาคืนทุนของโครงการ ขณะที่ปริมาณแรงงานสะท้อนความสามารถของประเทศปลายทางในการรองรับกำลังการผลิต ส่วนตำแหน่งที่ตั้งทางภูมิศาสตร์เกี่ยวข้องกับการเข้าถึงตลาด แหล่งวัตถุดิบ ท่าเรือ เส้นทางขนส่ง และความเชื่อมโยงกับประเทศไทยหรือประเทศคู่ค้า กลุ่มปัจจัยดังกล่าวจึงสะท้อนความสมดุลระหว่างต้นทุน การดำเนินงาน และศักยภาพเชิงทำเลของฐานการผลิต
กลุ่มปัจจัยที่มีค่าน้ำหนักในลำดับสูงรองลงมา ได้แก่ SF8 โครงสร้างและความมั่นคงของรัฐบาล, SF14 คุณภาพ ประสิทธิภาพ และความเพียงพอของพลังงานไฟฟ้า, SF20 อัตราแลกเปลี่ยนเงินตรา, SF21 ภาษีศุลกากร และ SF17 อัตราค่าไฟฟ้า ปัจจัยเหล่านี้สะท้อนบทบาทของเสถียรภาพเชิงสถาบัน ต้นทุนสาธารณูปโภค และความเสี่ยงทางเศรษฐกิจต่อการตัดสินใจย้ายฐานการผลิต ประเทศปลายทางที่มีความต่อเนื่องของนโยบายรัฐ ระบบไฟฟ้าเพียงพอ อัตราแลกเปลี่ยนมีเสถียรภาพ และกฎระเบียบด้านการค้าระหว่างประเทศเอื้อต่อการดำเนินธุรกิจ ส่งผลต่อการลดความไม่แน่นอนและเพิ่มความเชื่อมั่นของผู้ประกอบการต่อการลงทุนระยะยาว
ปัจจัยที่มีค่าน้ำหนักในลำดับรอง ได้แก่ SF4 กฎหมายและข้อบังคับด้านแรงงาน, SF25 คุณภาพสิ่งแวดล้อม, SF28 ความปลอดภัยต่อชีวิตและทรัพย์สิน, SF15 คุณภาพ ประสิทธิภาพ และความเพียงพอของน้ำประปา, SF18 อัตราค่าน้ำประปา และ SF24 ความมั่นคงของสถาบันการเงิน แม้ปัจจัยเหล่านี้มิได้อยู่ในกลุ่มที่มีค่าน้ำหนักสูงสุด แต่มีบทบาทเป็นเงื่อนไขสนับสนุนต่อความยั่งยืนของการดำเนินงาน เนื่องจากโรงงานสิ่งทอต้องใช้ทรัพยากรน้ำและพลังงานอย่างต่อเนื่อง รวมทั้งต้องดำเนินงานภายใต้กฎหมายแรงงานและข้อกำหนดด้านสิ่งแวดล้อม ข้อจำกัดของปัจจัยเหล่านี้มีผลต่อการเกิดต้นทุนแฝงและความเสี่ยงด้านการปฏิบัติตามกฎระเบียบในระยะยาว
ปัจจัยที่มีค่าน้ำหนักต่ำที่สุด ได้แก่ SF13 สิ่งอำนวยความสะดวกและบริการด้านสันทนาการ, SF12 ความเพียงพอของที่พักอาศัย, SF11 คุณภาพการศึกษา และ SF6 กฎหมายกรรมสิทธิ์ของชาวต่างชาติ เมื่อเปรียบเทียบกับปัจจัยด้านต้นทุน แรงงาน ความเสี่ยง และโครงสร้างพื้นฐาน ผลลัพธ์ดังกล่าวสะท้อนว่าปัจจัยเหล่านี้มีสถานะเป็นปัจจัยสนับสนุนด้านคุณภาพชีวิตและเงื่อนไขการลงทุนระยะยาว มากกว่ามิติหลักในการตัดสินใจย้ายฐานการผลิตในระยะแรก อย่างไรก็ดี ปัจจัยดังกล่าวยังมีความเกี่ยวข้องกับการรักษาบุคลากร การดึงดูดแรงงานฝีมือ และศักยภาพการดำเนินงานของผู้บริหารหรือผู้เชี่ยวชาญจากต่างประเทศในระยะยาว
เมื่อเปรียบเทียบผลระหว่างวิธี RS, RR และ ROC ลำดับของปัจจัยสำคัญมีความสอดคล้องกันในภาพรวม กลุ่มปัจจัยด้านค่าแรง ความเสี่ยงจากภัยพิบัติ สิทธิประโยชน์ทางภาษี ปริมาณแรงงาน และตำแหน่งที่ตั้งทางภูมิศาสตร์ อยู่ในกลุ่มลำดับต้นของทุกวิธี ความสอดคล้องดังกล่าวสะท้อนเสถียรภาพของผลลัพธ์และความน่าเชื่อถือของโครงสร้างปัจจัยที่ใช้ในการศึกษา อีกทั้งยังยืนยันว่าการตัดสินใจย้ายฐานการผลิตของอุตสาหกรรมสิ่งทอควรให้ความสำคัญกับปัจจัยที่มีผลโดยตรงต่อโครงสร้างต้นทุน ความพร้อมของแรงงาน ความต่อเนื่องของการผลิต และความสามารถในการแข่งขัน มากกว่าปัจจัยสนับสนุนภายนอกที่สามารถบริหารจัดการในระยะต่อมา

รูปที่ 1 การเปรียบเทียบน้ำหนักของปัจจัยเรียงจากค่าน้ำหนักความสำคัญมากที่สุดไปน้อยที่สุดด้วยวิธี RS, RR และ ROC

รูปที่ 1 แสดงการเปรียบเทียบค่าน้ำหนักของปัจจัยทั้ง 28 รายการตามลำดับค่าเฉลี่ยของวิธี RS, RR และ ROC จากค่าสูงสุดไปต่ำสุด ผลการวิเคราะห์สะท้อนว่า ทั้งสามวิธีให้แนวโน้มค่าน้ำหนักสอดคล้องกัน กล่าวคือ ปัจจัยลำดับต้นมีค่าน้ำหนักสูงกว่าปัจจัยลำดับท้ายอย่างชัดเจน โดยเฉพาะ SF1 ซึ่งมีค่าน้ำหนักสูงสุดในทุกวิธี ได้แก่ RR เท่ากับ 0.255, ROC เท่ากับ 0.140 และ RS เท่ากับ 0.069 รองลงมาคือ SF26, SF5, SF2 และ SF27 ตามลำดับ 
รูปแบบการกระจายน้ำหนักของแต่ละวิธีมีลักษณะแตกต่างกันอย่างชัดเจน วิธี RR ให้น้ำหนักแก่ปัจจัยลำดับแรกสูงกว่าวิธีอื่นมาก ทำให้เส้นกราฟลดลงอย่างรวดเร็วในช่วงต้น ขณะที่วิธี RS มีลักษณะการลดลงของค่าน้ำหนักอย่างต่อเนื่องและใกล้เคียงเชิงเส้น ส่วนวิธี ROC มีลักษณะการกระจายอยู่ระหว่าง RS และ RR กล่าวคือ ให้น้ำหนักแก่ปัจจัยลำดับต้นสูงกว่า RS แต่ไม่สูงชันเท่า RR
ผลจากรูปที่ 1 สะท้อนว่า ความแตกต่างของทั้งสามวิธีมิได้อยู่ที่ทิศทางของลำดับความสำคัญ หากอยู่ที่ระดับการเน้นน้ำหนักของปัจจัยลำดับต้น วิธี RR เหมาะกับกรณีที่ต้องการเน้นปัจจัยสำคัญอันดับแรกอย่างเด่นชัด วิธี RS เหมาะกับการกระจายน้ำหนักอย่างสมดุลตามลำดับ ส่วนวิธี ROC ให้ผลในลักษณะกึ่งกลางระหว่างสองวิธีดังกล่าว ดังนั้น กลุ่มปัจจัย SF1, SF26, SF5, SF2 และ SF27 จึงเป็นกลุ่มปัจจัยเชิงกลยุทธ์ที่มีความสำคัญสูงต่อการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV
4.4. สรุปผลการวิจัย
การวิจัยนี้มีวัตถุประสงค์เพื่อวิเคราะห์และจัดระดับความสำคัญของปัจจัยที่มีผลต่อการตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV กระบวนการวิจัยประกอบด้วยการทบทวนวรรณกรรมที่เกี่ยวข้องกับการเลือกทำเลที่ตั้งโรงงาน การลงทุนระหว่างประเทศ และการย้ายฐานการผลิต จากนั้นสังเคราะห์ปัจจัยได้ทั้งหมด 28 รายการ และจัดกลุ่มเป็น 9 มิติหลัก ก่อนนำไปประเมินระดับความสำคัญจากผู้เชี่ยวชาญจำนวน 23 คน ผ่านแบบสอบถามมาตราส่วนประมาณค่า 5 ระดับ
ผลการวิจัยพบว่า ปัจจัยที่มีความสำคัญระดับมากที่สุดมี 1 ปัจจัย คือ ค่าแรง ซึ่งมีค่าเฉลี่ยสูงสุดเท่ากับ 4.5217 ปัจจัยที่มีความสำคัญระดับมากมีจำนวน 23 ปัจจัย โดยปัจจัยสำคัญในลำดับต้นประกอบด้วย ความเสี่ยงจากภัยพิบัติทางธรรมชาติ สิทธิประโยชน์ทางภาษี สิ่งจูงใจและเงินอุดหนุน ปริมาณแรงงาน ตำแหน่งที่ตั้งทางภูมิศาสตร์ โครงสร้างและความมั่นคงของรัฐบาล คุณภาพและความเพียงพอของพลังงานไฟฟ้า อัตราแลกเปลี่ยนเงินตรา ภาษีศุลกากร และอัตราค่าไฟฟ้า ส่วนปัจจัยที่มีความสำคัญระดับปานกลางมีจำนวน 4 ปัจจัย ได้แก่ กฎหมายกรรมสิทธิ์ของชาวต่างชาติ คุณภาพการศึกษา ความเพียงพอของที่พักอาศัย และสิ่งอำนวยความสะดวกและบริการด้านสันทนาการ
ผลการกำหนดค่าน้ำหนักด้วยวิธี RS, RR และ ROC สะท้อนความสอดคล้องของลำดับความสำคัญในภาพรวม โดยเฉพาะกลุ่มปัจจัยด้านค่าแรง ความเสี่ยงจากภัยพิบัติทางธรรมชาติ สิทธิประโยชน์ทางภาษี ปริมาณแรงงาน และตำแหน่งที่ตั้งทางภูมิศาสตร์ ซึ่งอยู่ในกลุ่มปัจจัยลำดับต้นทั้งสามวิธี ผลดังกล่าวบ่งชี้ว่า การตัดสินใจย้ายฐานการผลิตของอุตสาหกรรมสิ่งทอในกลุ่มประเทศ CLMV เป็นปัญหาการตัดสินใจหลายเกณฑ์ที่ต้องพิจารณาทั้งต้นทุนแรงงาน ความพร้อมของแรงงาน ความต่อเนื่องของการผลิต ความเสี่ยงด้านห่วงโซ่อุปทาน โครงสร้างพื้นฐาน ระบบสาธารณูปโภค เงื่อนไขทางเศรษฐกิจ และเสถียรภาพของประเทศปลายทางร่วมกัน
ผลการวิจัยดังกล่าวมีความสอดคล้องกับงานวิจัยด้านการเลือกทำเลที่ตั้งระหว่างประเทศและการกระจายฐานการผลิต ซึ่งระบุว่าต้นทุนแรงงาน ความพร้อมของแรงงาน โครงสร้างพื้นฐาน ความเสี่ยงของพื้นที่ และความสามารถในการเชื่อมโยงกับระบบโลจิสติกส์เป็นปัจจัยสำคัญต่อการตัดสินใจลงทุนและการย้ายฐานการผลิต [1,9] นอกจากนี้ ผลที่พบว่าการตัดสินใจย้ายฐานการผลิตต้องพิจารณาหลายปัจจัยร่วมกันยังสอดคล้องกับแนวคิดการตัดสินใจหลายเกณฑ์และงานวิจัยด้านการเลือกทำเลอุตสาหกรรม ซึ่งเสนอว่าการประเมินพื้นที่ผลิตควรพิจารณาทั้งปัจจัยเชิงต้นทุน ปัจจัยเชิงโครงสร้างพื้นฐาน ปัจจัยด้านความเสี่ยง และสภาพแวดล้อมของประเทศปลายทางร่วมกัน [3,4,11,12]
ดังนั้น การพิจารณาย้ายฐานการผลิตไม่สามารถอาศัยปัจจัยด้านต้นทุนแรงงานเพียงมิติเดียว เนื่องจากความคุ้มค่าของการลงทุนในระยะยาวขึ้นอยู่กับความพร้อมของประเทศปลายทางในหลายมิติ ทั้งด้านทรัพยากรมนุษย์ นโยบายสนับสนุนจากภาครัฐ ความเสี่ยงเชิงพื้นที่ ความสามารถด้านโลจิสติกส์ และสภาพแวดล้อมทางเศรษฐกิจ ผลการวิจัยนี้จึงเสนอกรอบปัจจัยเชิงกลยุทธ์ที่สามารถใช้ประกอบการประเมินทางเลือกของประเทศหรือพื้นที่ปลายทางสำหรับการย้ายฐานการผลิตของอุตสาหกรรมสิ่งทอในกลุ่มประเทศ CLMV ได้อย่างเป็นระบบ
4.5. ข้อเสนอแนะและแนวทางการวิจัยในอนาคต
จากผลการวิจัย ผู้ประกอบการอุตสาหกรรมสิ่งทอที่มีแผนย้ายหรือกระจายฐานการผลิตไปยังกลุ่มประเทศ CLMV ควรใช้ผลการจัดระดับความสำคัญและค่าน้ำหนักของปัจจัยเป็นกรอบเบื้องต้นในการประเมินประเทศหรือพื้นที่ปลายทาง โดยควรให้ความสำคัญกับปัจจัยด้านค่าแรง ปริมาณแรงงาน ความเสี่ยงจากภัยพิบัติทางธรรมชาติ สิทธิประโยชน์ทางภาษี เสถียรภาพทางการเมือง และความพร้อมของระบบสาธารณูปโภคเป็นลำดับต้น เนื่องจากปัจจัยเหล่านี้มีผลโดยตรงต่อโครงสร้างต้นทุน ความต่อเนื่องของกระบวนการผลิต และความสามารถในการแข่งขันของกิจการ
ในเชิงนโยบาย หน่วยงานภาครัฐและหน่วยงานส่งเสริมการลงทุนสามารถใช้ผลการศึกษานี้เป็นข้อมูลประกอบการจัดทำฐานข้อมูลด้านการลงทุนในกลุ่มประเทศ CLMV การให้คำปรึกษาแก่ผู้ประกอบการ และการกำหนดมาตรการสนับสนุนการขยายฐานการผลิตของอุตสาหกรรมไทยไปยังประเทศเพื่อนบ้าน โดยเฉพาะการจัดทำข้อมูลเปรียบเทียบด้านต้นทุนแรงงาน โครงสร้างพื้นฐาน สิทธิประโยชน์การลงทุน ความเสี่ยงจากภัยพิบัติ และเงื่อนไขทางเศรษฐกิจของแต่ละประเทศอย่างเป็นระบบ เพื่อสนับสนุนการตัดสินใจลงทุนของผู้ประกอบการให้มีความรอบคอบมากยิ่งขึ้น
สำหรับการวิจัยในอนาคต ควรประยุกต์ผลการจัดระดับความสำคัญของปัจจัยร่วมกับวิธีการตัดสินใจหลายเกณฑ์ เช่น AHP, TOPSIS, VIKOR หรือ PROMETHEE เพื่อเปรียบเทียบประเทศหรือพื้นที่ปลายทางในเชิงลึกมากขึ้น นอกจากนี้ ควรเพิ่มเติมข้อมูลเชิงปริมาณที่เป็นปัจจุบันของแต่ละประเทศ เช่น ค่าแรงขั้นต่ำ ค่าไฟฟ้า ค่าน้ำ ต้นทุนโลจิสติกส์ ภาษีศุลกากร ความเสี่ยงด้านภัยพิบัติ และตัวชี้วัดทางเศรษฐกิจ เนื่องจากข้อมูลดังกล่าวมีความสำคัญต่อการเปรียบเทียบศักยภาพของประเทศปลายทางภายใต้ปัจจัยเดียวกัน อย่างไรก็ตาม การนำข้อมูลเชิงปริมาณมาใช้จำเป็นต้องพิจารณาความสอดคล้องของปีข้อมูล หน่วยวัด และวิธีการปรับมาตรฐานข้อมูล เพื่อให้การเปรียบเทียบระหว่างประเทศมีความถูกต้องและเป็นธรรมมากยิ่งขึ้น นอกจากนี้ การวิจัยในอนาคตควรพิจารณาออกแบบกลุ่มผู้เชี่ยวชาญให้มีความสมดุลมากขึ้นในแต่ละมิติหลัก หรือใช้แนวทางการคัดเลือกแบบแบ่งชั้นตามสาขาความเชี่ยวชาญ เพื่อลดความเอนเอียงที่อาจเกิดจากสัดส่วนผู้เชี่ยวชาญที่ไม่เท่ากันระหว่างสาขา รวมทั้งควรตรวจสอบระดับความสอดคล้องของความคิดเห็นผู้เชี่ยวชาญด้วยค่าสัมประสิทธิ์ความสอดคล้องของเคนดอลล์ (Kendall’s Coefficient of Concordance: Kendall’s W) โดยใช้ข้อมูลคะแนนหรืออันดับรายผู้เชี่ยวชาญ เพื่อยืนยันระดับความสอดคล้องของความคิดเห็นในเชิงสถิติ และเพิ่มความเข้มแข็งของการนำผลการจัดอันดับไปใช้คำนวณค่าน้ำหนักด้วยวิธี Rank Sum (RS), Rank Reciprocal (RR) , Rank Order Centroid (ROC)

